نہ تیغے بر سَر ءَ شَہم اِت نہ گرندوکاں تَڑی بیتّہ
نہ آ اَبرَستگیں عیناں زِمستانے جَڑی بیتّہ
نہ سَارتیں سَاہگے نِشتہ نہ کَلّیگے کَس ءَ دَرتکہ
اے دِل اَنچو اَزل داغاں چِش ءَ چو سَمّڑی بیتّہ
اے زِیند ءِ مَکتب ءِ تُنّیگ دروہاپے وداریگ اَنت
اِد ءَ چَہرانی بَا پُشت ءَ کَمالیں وَتگڑی بیتّہ
نہ گُوہرام ءَ مَیارے پِر نہ میریں چاکر ءَ ٹونکے
مَگُش کہ گوہری ہِرّاں چے رَنگیں دَپدَڑی بیتّہ
خُماری شیشگے کئیفانی سَابَستاں چَگل داتہ
مَن ءُ رِندانی دُوشی شَپ شَراباں شَر اَڑی بیتّہ
مہ وارت کس گوہ کہ مُلک ءَ چِشی ٹَالے مَنا اَست اَت
نَبَا کن میر گوادر کُت کہ چاکر سَتگڑی بیتّہ
میرساگر